Minion Antikva
Minion antikva er en af mange moderne stilkopier efter franske renæssanceskrifter, især efter Garamond antikva. Minion fremkom i 1990, tegnet af Adobes chefdesigner Robert Slimbach (f. 1956), og er med sine mange forskellige tegnsæt, skriftstyrker, kapitælsæt og skalérbare displayversioner en meget indbydende skrift for grafikere. Den hører stadig til de meget benyttede skrifter i dansk bogtilrettelæggelse.
Minion har i forhold til Garamond en mere accentueret kontrast mellem grund- og hårstreger. Et nyklassicistisk træk. Bogstavernes hældning er markant, men renæssancepræget er mildnet med bogstavernes lidt større x-højde og en bredere kursiv.